
Uznesenie Okresný súd Bardejov v exekučnej veci oprávneného: Všeobecná zdravotná poisťovňa, a.s., so sídlom Panónska cesta 2, 851 04 Bratislava, IČO: 35 937 874, proti povinnému: A. B., nar. XX.XX.XXXX, so sídlom Na Stebníčku 623/44 Zborov, pre vymoženie 370,07 Eur a trov exekúcie, o námietkach spoločnosti Slovenská konsolidačná, a. s., so sídlom Cintorínska 21, Bratislava, IČO: 35 776 005 proti Upovedomeniu o zastavení starej exekúcie zo dňa 18.02.2020, takto rozhodol: I. Z r u š u j e Upovedomenie o zastavení starej exekúcie zo dňa 18.02.2020. II. U r č u j e,
že došlo k zastaveniu starej exekúcie.
III. Súdnemu exekútorovi nárok na náhradu paušálnych trov exekúcie n e p r i z n á v a. odôvodnenie: 1. Okresný súd Bardejov (ďalej len ,,súd“) poverením č. 5701 036116 zo dňa 22.01.2010 poveril vykonaním exekúcie súdneho exekútora, JUDr. Štefana Šviderského, Exekútorský úrad so sídlom Ul. Hronského 1811, 093 45 Vranov nad Topľou. 2. Súd uznesením č.k. 6Er/17/2010-27 zo dňa 22.11.2016 pripustil, aby na miesto oprávneného vstúpila do exekučného konania v časti vymoženia pohľadávky vo výške 320,28 Eur vyplývajúcej z exekučných titulov – Platobný výmer č. 2106/2003/2 zo dňa 30.06.2003 a Platobný výmer č. 2106/2003/3 zo dňa 30.06.2003, spoločnosť Slovenská konsolidačná, a.s., so sídlom Cintorínska 21, 814 99 Bratislava, IČO: 35 776 005 (ďalej len ,,Slovenská konsolidačná, a.s.“). Uznesenie nadobudlo právoplatnosť dňa 09.12.2016. 3. Dňa 18.02.2020 vydal súdny exekútor Upovedomenie o zastavení starej exekúcie, ktorým upovedomil Slovenskú konsolidačnú, a.s., že došlo k zastaveniu starej exekúcie podľa § 2 ods. 1 písm. a) zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“) a zároveň ju vyzval, aby v lehote 60 dní od ukončenia exekučného konania zaplatila trovy starej exekúcie, ktoré pozostávajú z paušálnych trov vo výške 35 Eur. 4. Dňa 30.03.2020 boli súdu doručené námietky Slovenskej konsolidačnej, a.s. zo dňa 16.03.2020 proti Upovedomeniu o zastavení starej exekúcie, ktoré odôvodnila tak, že súdnemu exekútorovi v predmetnej exekúcii nevznikol nárok na náhradu paušálnych trov, nakoľko ide o starú exekúciu, ktorá nie je zapísaná v Centrálnom registri exekúcii tak, ako to predpokladá zákon pre splnenie podmienky na priznanie tohto nároku, teda v zákonom stanovenej lehote. 5. Podľa § 1 ods. 1 a 2 ZoUNEK, tento zákon upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len "exekučné konanie") a osobitosti postupu pri podaní opätovného návrhu na vykonanie exekúcie (ďalej len "opätovný
návrh"). Na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 6. Podľa § 2 ods. 1 ZoUNEK stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 7. Podľa § 2 ods. 2 ZoUNEK, stará exekúcia sa podľa odseku 1 písm. a) nezastavuje, ak ide o a)vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 8. Podľa § 5 ods. 1 ZoUNEK, ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky (ďalej len "Ministerstvo") na svojom webovom sídle v strojovo čitateľnom elektronickom formáte. 9. Podľa § 5 ods. 3 ZoUNEK upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 10. Podľa § 6 ods. 1 ZoUNEK, trovy starej exekúcie exekútora pozostávajú z trov exekútora, ktoré si pred zastavením starej exekúcie z prijatého alebo vymoženého plnenia oprávnene ponechal, a paušálnych trov vo výške 35 eur; ak je exekútor platiteľom dane z pridanej hodnoty, zvyšuje sa výška paušálnych trov o daň z pridanej hodnoty, ktorú je exekútor povinný platiť podľa osobitného predpisu. Na úhradu iných trov starej exekúcie, ako trov uvedených v prvej vete, nemá exekútor nárok. 11. Podľa § 6 ods. 4 ZoUNEK exekútor nemá nárok na náhradu paušálnych trov, ak a) oprávnenému zaslal upovedomenie o zastavení exekúcie po uplynutí lehoty podľa § 5 ods. 3 alebo b) ide o starú exekúciu, ktorá nebola zapísaná v centrálnom registri exekúcií. 12. Podľa § 7 ods. 1 ZoUNEK, proti upovedomeniu o zastavení starej exekúcie, ktoré bolo vydané v rozpore s týmto zákonom, môže oprávnený podať do 30 dní od jeho doručenia u exekútora námietky. Námietky proti paušálnym trovám nie sú prípustné. 13. Podľa § 7 ods. 2 ZoUNEK, námietky spolu s upovedomením o zastavení starej exekúcie predloží exekútor do 30 dní súdu. Ak námietky neboli podané, exekútor do 30 dní od uplynutia lehoty na podanie námietok doručí súdu upovedomenie o zastavení starej exekúcie. 14. Podľa § 7 ods. 3 ZoUNEK, súd dôvodným námietkam vyhovie tak, že uznesením upovedomenie o zastavení starej exekúcie zruší. Oneskorené alebo neprípustné námietky súd uznesením odmietne. Nedôvodné námietky súd uznesením zamietne. Rozhodnutie o námietkach súd doručí oprávnenému a exekútorovi. 15. Podľa § 8 ods. 2 ZoUNEK ak exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí,
že došlo k zastaveniu starej exekúcie. Exekučné konanie sa končí právoplatnosťou uznesenia súdu o určení, že došlo k zastaveniu starej exekúcie. 16. Podľa § 37 ods. 3, ods. 4, ods. 5 zákona č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov v znení účinnom do 31.3.2017 (ďalej len ,,Exekučný poriadok“), proti inému než tomu, kto je v rozhodnutí označený ako povinný, alebo v prospech iného než toho, kto je v rozhodnutí označený ako oprávnený, možno vykonať exekúciu, len ak sa preukázalo, že naňho prešla povinnosť alebo právo z exekučného titulu podľa § 41. Ak nastanú skutočnosti, na ktorých základe dochádza k prevodu alebo prechodu práv a povinností vyplývajúcich z exekučného titulu, sú účastníci konania povinní bez zbytočného odkladu písomne oznámiť tieto skutočnosti exekútorovi. Oznámenie musí byť doložené listinou preukazujúcou prevod alebo prechod práv alebo povinností. Návrh na pripustenie zmeny účastníkov konania je exekútor povinný súdu doručiť v lehote 14 dní odo dňa, keď sa o týchto skutočnostiach dozvedel. Súd rozhodne do 60 dní od doručenia návrhu uznesením. Rozhodnutie sa doručí exekútorovi, oprávnenému a povinnému, ktorí sú označení v exekučnom titule, a tomu účastníkovi, na ktorého právo alebo povinnosť prešla. Ak k prevodu alebo prechodu práv alebo povinností z exekučného titulu dôjde po vydaní poverenia na vykonanie exekúcie, pokračuje exekútor vo vykonávaní exekúcie na základe pôvodného poverenia, ku ktorému priloží originál právoplatného rozhodnutia súdu o pripustení zmeny. 17. Z predloženého upovedomenia o zastavení starej exekúcie zo dňa 18.02.2020, proti ktorému smerujú námietky súd zistil, že je v ňom nesprávne ako oprávnený uvedená Slovenská konsolidačná, a.s. Súd preskúmaním spisu zistil, že uznesením č. k. 6Er/17/2010-24 zo dňa 22.11.2016, súd pripustil zmenu na strane oprávneného tak, že na miesto doterajšieho oprávneného Všeobecná zdravotná poisťovňa, a.s. vstupuje spoločnosť Slovenská konsolidačná, a.s., so sídlom Cintorínska 21, 814 99 Bratislava, IČO: 35 776 005 v časti vymoženia pohľadávky vo výške 320,28 Eur vyplývajúcej z exekučných titulov – Platobný výmer č. 2106/2003/2 zo dňa 30.06.2003 a Platobný výmer č. 2106/2003/3 zo dňa 30.06.2003. Zo súdneho spisu ďalej vyplýva, že predmetné uznesenie bolo súdnemu exekútorovi doručené dňa 07.12.2016. Teda zmena účastníka konania nastala na základe právoplatného rozhodnutia súdu o zmene účastníka konania, ale len v časti vymoženia pohľadávky vo výške 320,28 Eur. Vo zvyšnej časti vymáhanej pohľadávky je oprávneným Všeobecná zdravotná poisťovňa, a.s., so sídlom Panónska cesta 2, 851 04 Bratislava, IČO: 35 937 874. 18. Súd má za to, že Upovedomenie o zastavení starej exekúcie zo 18.02.2020 bolo vydané v rozpore so ZoUNEK a s ohľadom na § 6 ods. 3 ZoUNEK je potrebné zrušiť predmetné Upovedomenie o zastavení starej exekúcie podľa § 7 ods.3 ZoUNEK, preto súd rozhodol tak, ako je uvedené vo výroku I. tohto uznesenia. 19. Prvotné poverenie č. 5710 036116 na vykonanie exekúcie bolo vydané dňa 22.01.2010. K zastaveniu starej exekúcie došlo dňom nadobudnutia účinnosti ZoUNEK (1.1.2020), a to uplynutím rozhodnej doby v zmysle § 2 ods. 1 písm. a) ZoUNEK. Súdny exekútor bol povinný zaslať oprávnenému upovedomenie o zastavení starej exekúcie najneskôr do 180 dní od zastavenia starej exekúcie. Nakoľko súdny exekútor nezaslal v uvedenej lehote upovedomenie o zastavení starej exekúcie oprávnenému, súd vo výroku II. tohto uznesenia určil, že došlo k zastaveniu starej exekúcie. 20. V danom prípade súdny exekútor nemá nárok na náhradu paušálnych trov exekúcie podľa § 6 ods. 4 písm. a) ZoUNEK, nakoľko v lehote 180 dní nezaslal oprávnenému upovedomenie o zastavení starej exekúcie, preto súd rozhodol tak, ako je uvedené vo výroku III. tohto uznesenia. Poučenie: Proti tomuto uzneseniu nie je prípustné podať odvolanie. Proti tomuto uzneseniu súdu prvej inštancie vydanému súdnym úradníkom, ktoré treba doručiť, je prípustné podať sťažnosť v lehote 15 dní od doručenia sťažnosti v dvoch vyhotoveniach na Okresný súd Bardejov (§ 239 ods. 1 CSP). V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Sťažnosť
môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná (§ 243 CSP). O sťažnosti rozhoduje súd prvej inštancie uznesením spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení. V prípade zrušenia uznesenia je súdny úradník viazaný právnym názorom súdu (§ 248 a § 249 CSP).

